سائنس اور ٹیکنالوجی کی وزارت
7ویں بین الاقوامی یوم یوگ کے موقع پر ڈی ایس ٹی نے یوگ کے لئے سائنٹفک نقطہ نظر کو فروغ دیا
بین الاقوامی یوم یوگ کے موقع پر منعقدہ ایک ویبنار میں صحت قلب کو بہتر بنانے میں یوگ کی اہمیت پر روشنی ڈالی گئی۔
سائنس اور تکنالوجی کے محکمہ  کے سکریٹری پروفیسر آشوتوش شرما نے سائنس اینڈ ٹکنالوجی آف یوگا اینڈ میڈی ٹیشن کے تحت سائنس اور تکنالوجی محکمے کے ذریعہ منعقدہ اس ویبنار میں کہا کہ ’’صحت، دماغ اور دل کے درمیان ایک راست تعلق ہے اور یوگ اور مراقبہ ہمیں صحت مند اور متوازن زندگی گزارنے میں کافی مدد کر سکتے ہیں۔‘‘ انہوں نے یوگ کے معنی اور انسانی فلاح و بہبود میں اس کے کردار کی وضاحت کی اور ستیم کے ذریعہ اس سمت میں کی گئیں سائنس اور تکنالوجی کے محکمے  کی کوششوں کے بارے میں تفصیل سے بتایا۔ انہوں نے اس بات پر زور دیا کہ طویل عرصے تک ذہنی اور جسمانی طور سے صحت مند رہنے کے لیے یوگ کے پس پشت کارفرما سائنس کو سمجھنا ضروری ہے۔ انہوں نے کہا کہ اب وقت آگیا ہے کہ یوگ اور مراقبے میں سائنس کے ساتھ ساتھ تکنیک کو بھی شامل کیا جائے۔
نئی دہلی میں واقع آل انڈیا انسٹی ٹیوٹ آف میڈیکل سائنسز کے پروفیسر کے کے دیپک نے اپنے لیکچر میں یوگ کے ذریعہ مختلف امراض قلب اور اس سے متعلق صورتحال کو مجموعی طور پر ٹھیک کرنے کے طریقہ کار کے بارے میں بتایا۔ یوگ کی مشق لوگوں کو بہتر لچیلاپن، صورتحال کے مطابق ڈھلنے کی صلاحیت اور قلب سے متعلق صورتحال کے حساب سے ڈھلنے میں مدد فراہم کرتی ہے۔ یوگ کی مشق کرنے والے لوگ نظامِ اعصاب پر آنے والی چنوتیوں سے نمٹنے کے لئے بہتر طور پر تیار ہوتے ہیں۔دستیاب سائنٹفک ثبوتوں سے پتہ چلتا ہے کہ دھیمی رفتار سے سانس لینے کی مشق ہمیں خون کی رفتار یا اس کے بہاؤ سے متعلق چنوتیوں اور بحران سے نمٹنے میں اہل بناتی ہے۔ یوگ سوجن، تناؤ اور ہائیپوکسیا  کو کم کرنے میں فائدے مند ہے۔ یوگ دل کی دھڑکن سے متعلق مسئلے کی حساسیت کو کم کرتا ہے۔
سائنس اور تکنالوجی کے محکمے  کے وائز– کرن ڈیویژن کی سربراہ ڈاکٹر نیشا میندی رتا نے اس بات کا بھی ذکر کیا کہ یوگ کی اہمیت کو مدنظر رکھتے ہوئے سائنس اور تکنالوجی کے محکمے  نے ایک خصوصی پروگرام ’سائنس اینڈ ٹکنالوجی آف یوگا اینڈ میڈی ٹیشن  ‘ کا آغاز کیا ہے۔ انہوں نے زور دے کر کہا کہ ستیم کا مقصد بنیادی طریقہ کار اور میکنزم کے معاملے میں جسمانی اور ذہنی صحت اور فلاح و بہبود کے ساتھ ساتھ، جسم، ذہن اور دل پر یوگ اور مراقبے کے اثرات کی جانچ کرنا ہے۔ انہوں نے یہ بھی کہا کہ ستیم کے تحت 100 سے زائد پروجیکٹوں کو حمایت بھی فراہم کی گئی ہے اور تقریباً 40 تحقیقی مقالے مختلف جرائد میں شائع ہوئے ہیں۔ ستیم پروگرام کے ساتھ 70 سے زائد ادارے جڑے ہوئے ہیں۔
اس پروگرام کے تحت حمایت یافتہ تحقیق کے دائرے میں طرزِ حیات سے متعلق امراض ، گٹھیا، کمر کے نچلے حصے میں درد، گردے سے متعلق امراض، کینسر، سی او پی ڈی، خواتین کی صحت  اور دیگر امراض آتے ہیں۔ اس پروگرام کے تحت سرمائے کی مدد سے انجام دیے گئے مطالعات سے پتہ چلتا ہے کہ یوگ کی وجہ سے سیزوفرینیا، مرگی، ڈیمنشیا، مائلڈ کاگنیٹیو امپیئرمنٹ، نیند، آٹزم اسپیکٹرم ڈس آرڈر، پارکیسنس امراض، ملٹی پل اسکیلے روسیس جیسی بیماریوں میں اہم سدھار ہوتا ہے اور اضطراب، ذہنی دباؤ، خودکشی کے رجحانات، شراب پر انحصار اور اوپیاڈ، انٹرنیٹ کا حد سے زیادہ استعمال، وغیرہ جیسے سماجی مسائل سے نمٹنے میں مدد ملتی ہے۔مثبت نتائج کی بنیاد پر متعدد تفتیش کاروں نے یوگ کو طبی مشق میں اضافی تھیریپی کے طور پر اپنانے کا مشورہ دیا ہے۔ کووِڈ۔19 کا مقابلہ کرنے میں یوگ کی مؤثریت کا پتہ لگانے کے لئے ستیم کے تحت ایک خصوصی کال کا بھی اعلان کیا گیا ہے۔
اس کے علاوہ، سائنس اور تکنالوجی کے محکمے  کے وگیان جیوتی پروگرام کے تحت درج رجسٹر درجہ IX-XII کی تقریباً 10000 طالباؤں نے یوگ کے ماہر ڈاکٹر ارون دھتی رے، اسسٹنٹ پروفیسر، ایس۔ویاسا، بنگلور کی رہنمائی میں ایک سیشن میں حصہ لیا۔ یوگ کے اس سیشن میں سائنس اور تکنالوجی کے محکمے کے افسران نے بھی حصہ لیا۔ یوگ اور مراقبے کی سائنس اور تکنالوجی  پروگرام کے تحت سائنس اور تکنالوجی کے محکمے کے ذریعہ حمایت یافتہ ایک مہینے تک چلنے والے ’بین الاقوامی یوگا کان 2021‘ میں دنیا کے مختلف حصوں سے معزز شخصیات نے آن لائن حصہ لیا۔
ڈی ایس ٹی کے ذریعہ مختلف سرگرمیوں کے ساتھ بین الاقوامی یوم یوگ کا انعقاد لوگوں کے درمیان یوگ کے تئیں سائنٹفک نقطہ نظر کو مقبول عام بنانے میں مدد فراہم کر سکتا ہے۔